|  |  |
| --- | --- |
| novi grb za dopise |  novi grb za dopise |
| **Република Србија****ВЛАДА** **МИНИСТАРСТВО ПРАВДЕ** |  **Република Србија** **ВЛАДА** **КАНЦЕЛАРИЈА ЗА САРАДЊУ**  **СА ЦИВИЛНИМ ДРУШТВОМ** |

**ЈАВНИ ПОЗИВ ЗА УЧЕШЋЕ ОРГАНИЗАЦИЈА ЦИВИЛНОГ ДРУШТВА У ЈАВНОЈ ДЕБАТИ У ВЕЗИ СА ИЗМЕНАМА УСТАВА РЕПУБЛИКЕ СРБИЈЕ У ДЕЛУ КОЈИ СЕ ОДНОСИ НА ПРАВОСУЂЕ**

Поштовани/а,

Министарство правде у сарадњи са Канцеларијом за сарадњу са цивилним друштвом позива заинтересоване представнике/це организација цивилног друштва да учествују у јавној дебати у вези са изменама Устава Републике Србије у делу који се односи на правосуђе. Јавна дебата одржаће се у:

* **Нишу, 13. октобра 2017. године,** са почетком у 10:30 часова, Градска кућа, адреса 7. јули бр. 2. Тема округлог стола биће „Избор и састав Високог савета судства и Државног већа тужилаца“.
* **Новом Саду, 30. октобра 2017. године,** са почетком у 10 часова, Конгресни центар Мастер Новосадског Сајма, адреса Хајдук Вељкова 11. Тема округлог стола биће „Извори права и питање неуједначене судске праксе“.

Националном стратегијом реформе правосуђа за период од 2013. до 2018. године и Акционим планом за поглавље 23 – Правосуђе и основна права идентификована је потреба измене Устава у делу који се односи на утицај законодавне и извршне власти на процес избора и разрешења судија, председника судова, јавних тужилаца, односно заменика јавних тужилаца, као и изборних чланова Високог савета судства и Државног већа тужилаца, уз прецизирање улоге и положаја Правосудне академије, као и успостављање објективних критеријумима вредновања за улазак у правосудни систем, правичних процедура одабира, отворености за све кандидате одговарајућих квалификација и транспарентности целокупног процеса из угла опште јавности. Поред тога, предвиђен је и низ прелазних мера усмерених на јачање независности правосуђа, кроз измене правосудних закона, а у оквиру одредаба Устава Републике Србије.

Комисија за спровођење Националне стратегије реформе правосуђа за период од 2013. до 2018. године формирала је [Рaдну груп](https://www.mpravde.gov.rs/tekst/5847/radna-grupa-za-izradu-analize-izmene-ustavnog-okvira.php)у за израду анализе измене уставног оквира која је имала задатак да изврши анaлизу постојећих oдрeдaбa Устaвa и прeдлагaњe могућих измена у свeтлу мишљeњa Вeнeциjaнскe кoмисиje и у складу са eврoпским стaндaрдимa у циљу обезбеђивања независности и одговорности правосуђа. Нацрт текста „Правне анализе уставног оквира о правосуђу у Републици Србији“ објављен је на интернет презентацији Министарства правде и садржи и могућа решења за измену Устава.

Консултативни процес у вези са изменама Устава у делу који се односи на правосуђе започет је 22. маја 2017. године расписивањем [јавног позива](http://civilnodrustvo.gov.rs/%D0%B2%D0%B5%D1%81%D1%82/%D0%BA%D0%BE%D0%BD%D1%81%D1%83%D0%BB%D1%82%D0%B0%D1%86%D0%B8%D1%98%D0%B5-%D0%BE-%D0%B8%D0%B7%D0%BC%D0%B5%D0%BD%D0%B0%D0%BC%D0%B0-%D1%83%D1%81%D1%82%D0%B0%D0%B2%D0%B0.74.html?newsId=810) за достављање предлога и сугестија за идентификовање уставних одредби које се односе на правосуђе, а које је потребно изменити, као и достављање конкретних предлога за измену са њиховим јасним образложењем, од стране организација цивилног друштва. До истека рока, 30. јуна 2017. године 16 организација цивилног друштва/мрежа организација одазвало се позиву и доставило своје [предлоге](http://civilnodrustvo.gov.rs/vest/konsultacije-u-vezi-sa-izmenom-ustava-republike-srbije-u-delu-koji-se-odnosi-na-pravosu%C4%91e.37.html?newsId=829).

У међувремену је Министарство правде, у сарадњи са Канцеларијом за сарадњу са цивилним друштвом, организовало три округла стола 21. јула и 7. септембра у Београду и 26. септембра 2017. године у Крагујевцу и на њима су присуствовали представници организација цивилног друштва које су доставиле своје прилоге и анализе, представници државних органа, међународних организација и амбасада. Додатне прилоге организација цивилног друштва можете наћи [овде](http://civilnodrustvo.gov.rs/%D0%B2%D0%B5%D1%81%D1%82/%D0%BD%D0%B0%D1%81%D1%82%D0%B0%D0%B2%D0%B0%D0%BA-%D0%BA%D0%BE%D0%BD%D1%81%D1%83%D0%BB%D1%82%D0%B0%D1%86%D0%B8%D1%98%D0%B0-%D1%83-%D0%B2%D0%B5%D0%B7%D0%B8-%D1%81%D0%B0-%D0%B8%D0%B7%D0%BC%D0%B5%D0%BD%D0%BE%D0%BC-%D1%83%D1%81%D1%82%D0%B0%D0%B2%D0%B0-%D1%83-%D0%B4%D0%B5%D0%BB%D1%83-%D0%BA%D0%BE%D1%98%D0%B8-%D1%81%D0%B5-%D0%BE%D0%B4%D0%BD%D0%BE%D1%81%D0%B8-%D0%BD%D0%B0-%D0%BF%D1%80%D0%B0%D0%B2%D0%BE%D1%81%D1%83%D1%92%D0%B5.74.html?newsId=841).

Одржавање јавних дебата представља још један вид укључивања заинтересоване јавности у циљу обезбеђивања широког консултативног процеса измене најзначајнијег правног документа у Републици Србији. Позивамо вас да се одазовете овом позиву и дате свој активни допринос овом процесу.

**Рок за слање пријава за учешће на јавној дебати у Нишу је 10. октобар 2017. године у 14:00, а за учешће на јавној дебати у Новом Саду 26. октобар 2017. године у 14:00 часова .** Пријаве за учешће на јавној дебати можете послати на е-адресу: sanja.atanaskovic@civilnodrustvo.gov.rs.

**Напомињемо да је број места ограничен и да ће предност имати локалне организације које се активно баве облашћу владавине права, а нарачито уставном реформом. У пријави је неопходно нагласити за коју јавну дебату се пријављујете и у ком граду, у супротном пријава неће бити разматрана.**

**Такође напомињемо да нисмо у могућности да рефундирамо путне трошкове.**